钦定古今图书集成/明伦汇编/氏族典/第175卷 > 钱象坤
## 钦定古今图书集成/明伦汇编/氏族典/第175卷 > 钱象坤

按《明外史成基命传》：“钱象坤，字弘载，会稽人，万历二
十九年进士。泰昌改元，官少詹事。直讲毕，见中官王
安与执政议事，即趋出。安使人延入，坚不可。天启中，
迁礼部右侍郎兼太子宾客。叶向高辞位，御史黄公
辅虑象坤柄政，请留向高，诋象坤甚力，象坤遂辞去。
六年，廷推南京礼部尚书。魏忠贤私人指为缪昌期”
党，落职闲住。崇祯元年召拜礼部尚书，协理詹事府。
京师戒严，条《御敌》三策。奉命登陴分守，祁寒不懈。帝
觇知，遂与何如宠并相。明年，温体仁入，象坤其门生，
让而处其下。累进少保。四年，御史水佳引连劾兵部
尚书梁廷栋，廷栋不待旨即奏辨。廷栋故出象坤门，
佳引疑象坤泄之，语侵象坤。象坤遂五疏引疾去。家
居十年卒。赠太保，谥“文贞。”